**Fejér megyei vágóhidat utalt kényszerpihenőre a Nébih**

**Rendkívül súlyos technológiai-higiéniai hiányosságokat találtak a Nemzeti Élelmiszerlánc-biztonsági Hivatal (Nébih) szakemberei egy Fejér megyei vágóhíd és darabolóüzem ellenőrzése során. Az üzemben tapasztalt áldatlan állapotok miatt a hatóság azonnali hatállyal felfüggesztette a létesítmény tevékenységét, valamint csaknem két tonna jelöletlen, nem nyomon követhető, valamint lejárt fogyaszthatósági idejű élelmiszer tételt vont ki a forgalomból.**

Többek között megdöbbentő higiéniai körülményekkel szembesültek a Nébih ellenőrei január végén egy Fejér megyei húsüzemben tartott helyszíni ellenőrzés során.

A vágóhídi melléktermékeket (csontok, zsigerek, koponyák, bőrök, lábvégek) az udvaron egy féltető alatt nyitott ládákban és a padozaton tárolták. Az engedélyezett üzem udvaráraegy korábbi csőtörés során a szennyvíz is kijutott és ott felhalmozódott. Megdöbbentő módon az udvar hátsó részén a szabadbanhárom, levágásra szánt szarvasmarha feküdt elhulláshoz közeli állapotban. Az állatok felállni sem tudtak,egyikük hátsó lábán kötelek voltak.

Az ellenőrök azt tapasztalták, hogy a vágóhídtakarítatlan, rendkívüli mértékben szennyezett. A padozaton vér, sár, bendőtartalom és egyéb, felismerhetetlen szennyeződés volt jelentős mennyiségben. A falakat, berendezési tárgyakat kosz borította. A dobogón és az egyik kézmosóban is belsőség volt. A helyiségben található – rendkívül szennyezett – eszközfertőtlenítők egyike sem működött és az eszközöket (kések, testhasító fűrész) szintén vér és egyéb maradványok borították.

A csomagolóanyag-raktárban rendkívül erős rágcsáló vizeletszag érződött,a csomagolóanyag és padozat rágcsálóürülékkel szennyeződött. A ládamosó helyiségben szintén rágcsáló nyomai (ürülék és rágásnyomok) voltak, továbbá a helyiségben található kétmedencés mosogató nem volt a csatornába bekötve, szennyvize a padozatra folyt.

A Nébih a súlyos élelmiszerbiztonsági problémák miatt azonnali hatállyal felfüggesztetteaz üzem tevékenységét. A helyszínen fellelt 1940 kg nem nyomon követhető, valamint lejárt fogyaszthatósági idejű élelmiszernek pedig haladéktalanul elrendelte a forgalomból történő kivonását, valamint forgalomba hozatalát megtiltotta.

Az eljárás folyamatban van, a vállalkozás jelentős bírságra számíthat.

A vállalkozások adatai elérhetőek a [jogsértés listán](https://portal.nebih.gov.hu/jogsertesek).

Az ellenőrzés során készült – a nyugalom megzavarására alkalmas – fénykép- és videofelvételek elérhetőek a Nébih honlapján: <https://portal.nebih.gov.hu/-/fejer-megyei-vagohidat-utalt-kenyszerpihenore-a-nebih>

2021. február 4.

Nemzeti Élelmiszerlánc-biztonsági Hivatal